Il-Kummissarju Ewropew għall-Ġustizzja Viviane Reding qalet li l-UE għandu hi ukoll ikollha servizz ta’ spjunaġġ  sas-sena 2020. F’intervista mal-ġurnal Griek Naftemporiki dwar l-ispjunaġġ li għamlu l-Amerikani fuq mexxejja u ċittadini Ewropej, Reding qalet li “rridu nsaħħu l-Ewropa f’dan il-qasam biex ikunu fuq l-istess livell bħall-Amerikani”. Hija tenniet li tixtieq tinnegozja ftehim li permezz tiegħu jkun hemm kooperazzjoni b’saħħitha  fost l-istati membri tal-unjoni biex mal-Amerikani jitkellmu b’vuċi waħda. Sa ċertu punt, il-membri tal-UE diġa’ jikkoperaw f’dan il-qasam billi jibdlu informazzjoni dwar konflitti u attvitajiet terroristiċi permezz ta’ l-IntCen, fergħa tas-servizz barrani tal-unjoni. Uffiċjal tal-UE qal lill- EUobserver li Reding tkellmet mal-gazzetta Grega mingħajr ma kkonsultat mal-kumissarji l-oħra tal-unjoni. Biex isir dak li trid Reding trid issir bidla fit-Trattat Ewropew li jista’ jsir biss wara l-elezzjonijiet ewro-parlamentari tas-sena d-dieħla.